[pic] | AZ EURÓPAI KÖZÖSSÉGEK BIZOTTSÁGA |

Brüsszel, 26.11.2008

COM(2008) 829 végleges

2005/0239 (COD)

A BIZOTTSÁG VÉLEMÉNYE az EK-Szerződés 251. cikke (2) bekezdése harmadik albekezdésének c) pontja alapján

„AZ EURÓPAI PARLAMENT ÉS A TANÁCS IRÁNYELVE a közösségi hajóforgalomra vonatkozó megfigyelő és információs rendszer létrehozásáról szóló 2002/59/EK irányelv módosításáról” címen előterjesztett javaslatra vonatkozó tanácsi közös állásponton az Európai Parlament által tett módosításokról

A BIZOTTSÁG JAVASLATÁNAK MÓDOSÍTÁSÁRÓL az EK-Szerződés 250. cikkének (2) bekezdése alapján

2005/0239 (COD)

A BIZOTTSÁG VÉLEMÉNYE az EK-Szerződés 251. cikke (2) bekezdése harmadik albekezdésének c) pontja alapján

„AZ EURÓPAI PARLAMENT ÉS A TANÁCS IRÁNYELVE a közösségi hajóforgalomra vonatkozó megfigyelő és információs rendszer létrehozásáról szóló 2002/59/EK irányelv módosításáról” címen előterjesztett javaslatra vonatkozó tanácsi közös állásponton az Európai Parlament által tett módosításokról

(EGT-vonatkozású szöveg)

1. Bevezetés

Az EK-Szerződés 251. cikke (2) bekezdése harmadik albekezdésének c) pontja alapján a Bizottság véleményt nyilvánít az Európai Parlament által a második olvasat keretében megfogalmazott módosításokról. A Parlament módosításairól a Bizottság véleménye a következő:

2. Előzmények

A javaslat továbbítása az Európai Parlamenthez és a Tanácshoz: | 2006. január 9. |

Az Európai Gazdasági és Szociális Bizottság véleménye: | 2006. szeptember 13. |

A Régiók Bizottsága véleménye: | 2006. június 15. |

Az Európai Parlament véleménye (első olvasat): | 2007. április 25. |

A közös álláspont elfogadása (egyhangú határozattal): | 2008. június 6. |

Az Európai Parlament véleménye (második olvasat): | 2008. szeptember 24. |

3. A JAVASLAT CÉLJA

A javaslat – a tengeri közlekedés biztonsága érdekében kidolgozott harmadik intézkedéscsomag egyik elemeként – a 2002/59/EK irányelv hatályos rendelkezéseinek kiegészítését, megerősítését és egyértelműsítését szolgálja a következők szerint:

- Egyértelműbbé teszi és megerősíti a hatályos irányelv rendelkezéseit a veszélyben lévő hajók menedékhelyen történő fogadásával kapcsolatban. A javaslat főszabályként bevezeti azt az alapelvet, hogy a veszélyben lévő hajókat menedékhelyen kell fogadni, és ettől az elvtől eltérni csak akkor szabad, ha a helyzet elemzése alapján más megoldás mutatkozik indokoltnak. A javaslat ezen túlmenően garantálja, hogy a legmegfelelőbb menedékhely kijelöléséért felelős független hatóságok egyrészről ismertek legyenek, másrészről birtokában legyenek a gyors döntéshozatalhoz szükséges eszközöknek, így különösen pontos információkkal rendelkezzenek a menedékhelyként való igénybevételre alkalmas partszakaszokról.

- Rendelkezik arról, hogy a 15 méternél nagyobb hosszúságú halászhajókat kötelezően fel kell szerelni a hajó automatikus azonosítását lehetővé tévő készülékkel (automatikus hajóazonosító rendszer, AIS). E készülék révén – különösen a kereskedelmi hajók számára – javulnak a halászhajók azonosításának és helymeghatározásának feltételei, miáltal csökkenhet a halászhajókat érő balesetek kockázata.

- Általánossá teszi a SafeSeaNet telematikus adatcsere-hálózat használatát. Ennek a rendszernek, amelyet a Bizottság fejlesztett ki és az Európai Tengerbiztonsági Ügynökség üzemeltet, az a célja, hogy pontos információkat szolgáltasson a tengeri közlekedésért felelős hatóságok számára a hajók mozgásáról és rakományáról.

- Arra kötelezi a feladót, hogy a rakományról részletes információkkal lássa el a hajóparancsnokot. Ennek a rendelkezésnek elsősorban az a célja, hogy egy esetleges környezetszennyezés esetén a szállított termékek fizikai-kémiai jellemzőinek pontosabb ismerete révén javuljanak a kárelhárítás feltételei.

- Lehetővé teszi a part menti tagállamok számára, hogy megfelelő intézkedéseket hozhassanak azon veszélyek csökkentésére, amelyeket az Európai Unió északi részén egyes tengeri területeken a jégképződés a tengeri közlekedés számára jelenthet. Ez a kérdés különösen a megnövekedett volumenű balti-tengeri kőolajszállításban rejlő kockázatok miatt fontos.

4. A Bizottság véleménye az Európai Parlament módosításairól

4.1. A Bizottság által elfogadott módosítások

4.1.1. Teljes egészében elfogadott módosítások

A Bizottság a következő módosításokat fogadja el:

- A menedékhelyekkel összefüggő azon módosításokat, amelyek a hajók menedékhelyen történő fogadására vonatkozó terv (8., 41. és 42. módosítás), illetve a biztosítékok (52. módosítás) tekintetében jobbítják a Bizottság javaslatát.

- Bizonyos olyan módosításokat, amelyek a hajók nagy hatósugarú nyomon követését lehetővé tévő európai LRIT-adatközpont létrehozására (13. módosítás), a tengeri közlekedéssel kapcsolatos adatok cseréjét biztosító SafeSeaNet hálózatra (11. és 55. módosítás), a tengerészekkel szembeni méltányos bánásmódra (6. és 24. módosítás), a jeges viszonyok közötti hajózásra (37. módosítás), illetőleg a veszélyes rakomány berakodására irányadó követelményekre (34. módosítás) vonatkoznak.

- A komitológiai eljárással, a megfelelési táblázattal és az irányelv hatálybalépésével kapcsolatos 16., 57. és 59. módosítást.

- A 17., 19., 20., 22., 23., 25., 27., 44., 45., 46., 48., 49., 50. és 51. módosítást, amelyek a harmadik intézkedéscsomag egy másik eleméből, a hajótulajdonosok polgári jogi felelősségéről és az általuk nyújtandó pénzügyi biztosítékokról szóló irányelvjavaslatból emelnek át bizonyos előírásokat. Erről a javaslatról a második olvasat keretében lezajlott parlamenti tárgyalások időpontjáig nem született megegyezés, a Bizottság ugyanakkor megjegyzi, hogy a kérdésben a Tanács időközben – 2008. október 9-én – politikai megállapodásra jutott.

4.1.2. Részben elfogadott módosítások

A Bizottság a következő módosításokat fogadja el részlegesen:

- A segítségnyújtásra szoruló hajókat befogadó kikötő költségeinek és kárainak megtérítésére vonatkozó 10. és 53. módosítást. A Bizottság teljes mértékben egyetért annak hangsúlyozásával, hogy a tagállamoknak kívánatos ratifikálniuk és/vagy alkalmazniuk a szennyezéssel okozott károk megtérítésére vonatkozó nemzetközi egyezményeket. Ennek elérésére azonban aránytalan eszköz, és egyben jogi és gyakorlati problémákat is felvet, ha arra kívánjuk kötelezni a tagállamokat, hogy minden, a befogadási döntés nyomán előálló költséget és kárt térítsenek meg a kikötőnek. A Bizottság azt véli indokoltnak, hogy a tagállamok olyan jogi keretszabályozással rendelkezzenek, amely a károk megtérítését azokban az esetekben teszi lehetővé, ha az szükségesnek bizonyul.

- A 38. módosítást, amely a tagállamokat a tengerészekkel szemben tanúsítandó méltányos bánásmódra vonatkozó IMO-iránymutatás tiszteletben tartására kötelezi. A Bizottság álláspontja szerint ezt az iránymutatást a tagállamoknak valóban indokolt tiszteletben tartaniuk, a közösségi jog keretein belül való kötelezővé tétel azonban nehezen látszik kivitelezhetőnek, hiszen az iránymutatás alapvetően a bíróságok eljárására és a büntetőeljárásra nézve állapít meg követelményeket, miközben az irányelv célkitűzéseihez közvetlenül nem kapcsolódik.

- A Bizottságnak nincs kifogása a komitológiai eljárás alkalmazási körét érintő 15. módosítás ellen. Ez a módosítás azonban feleslegesnek tűnik, hiszen a 2002/59/EK irányelv 27. és 28. cikke bőségesen kínál lehetőséget ezeknek a rendelkezéseknek a beépítésére.

4.1.3. Elviekben és/vagy átfogalmazási fenntartással elfogadott módosítások

- A 2. módosítás, amely a hajók kis hatótávolságú nyomon követésére szolgáló AIS rendszer és a halászhajók forgalmának ellenőrzésére szolgáló VMS rendszer integrálására vonatkozik.

- Az 5., 7., 9., 26., 39. és 43. módosítás, amelyek a hajók menedékhelyen való fogadásával kapcsolatos döntések meghozatalának rendjét, illetőleg a „menedékhelyi terveket” kívánják szabályozni.

- A 12., 28. és 30. módosítás, amelyek a tagállami lobogó alatt hajózó, az Európai Unió partjai mentén a nyílt tengeren közlekedő hajók nagy hatósugarú nyomon követését lehetővé tévő európai LRIT-adatközpont létrehozására vonatkoznak.

- Az 1., 3., 14., 35. és 56. módosítás, amelyek azoknak az adatoknak a bizalmas kezeléséről rendelkeznek, amelyekhez a birtokos az irányelv alapján jutott, legyen szó akár a hajók által az AIS és az LRIT rendszeren belül továbbított adatokról, akár a tengeri közlekedéssel kapcsolatos adatok cseréjét biztosító SafeSeaNet közösségi hálózaton belül a tagállamok között áramló információkról.

- Az 54. módosítás, amelynek értelmében az irányelv III. mellékletében lehetőség lenne meghatározni a tengeri közlekedéssel kapcsolatos adatok cseréjét biztosító SafeSeaNet hálózat alkotóelemeit.

- Az irányelv alapján megszerzett információk tengerbiztonsági célú felhasználására vonatkozó 18. módosítás.

- A 4. módosítás, amely a jeges vizeken való hajózással összefüggésben a szerkezeti kialakításra és a karbantartásra vonatkozó szabályok betartásának ellenőrzését kívánja megerősíteni.

- A 21. módosítás, amely arra kötelezné a hajókat, hogy tájékoztassák a parti állam hatóságait a hajón található tüzelőanyagok mennyiségéről, függetlenül attól, hogy ez a mennyiség mekkora.

- A 31., 32. és 33. módosítás, amely megerősítené a veszélyes vagy szennyező rakomány berakodásakor a feladó által szolgáltatandó információk vonatkozásában az irányelvben foglalt rendelkezéseket.

- A 29. módosítás, amelynek következtében egyszerűsödnének a közösségi kikötőkbe befutó menetrend szerinti hajójáratok által érkezés előtt teljesítendő értesítési kötelezettségek.

4.2. A Bizottság által elutasított módosítások

A Bizottság egyetlen módosítást sem utasít el.

5. KÖVETKEZTETÉS

Az EK-Szerződés 250. cikkének (2) bekezdése alapján a Bizottság a fentiek szerint módosítja javaslatát.